Apstiprināts ar

 Jelgavas pilsētas domes

 2013.gada 26.septembra lēmumu Nr.12/22

**JELGAVAS PILSĒTAS DOMES**

**SABIEDRĪBAS INTEGRĀCIJAS KOMISIJAS NOLIKUMS**

**I.Vispārīgie jautājumi**

1. Jelgavas pilsētas domes Sabiedrības integrācijas komisijas nolikums nosaka Jelgavas pilsētas domes Sabiedrības integrācijas komisijas (turpmāk - komisija) uzdevumus, tiesības, struktūru un darba organizēšanas kārtību.
2. Komisija ir Jelgavas pilsētas domes (turpmāk - Dome) izveidota pašvaldības institūcija, kas darbojas saskaņā ar normatīvajiem aktiem un šo nolikumu.
3. Komisijas darbības mērķis ir veidot integrētu un atvērtu sabiedrību Jelgavas pilsētā saskaņā ar Jelgavas pilsētas Sabiedrības integrācijas programmas noteiktajiem galvenajiem darbības virzieniem, veicināt demokrātisku pārvaldes formu paplašināšanu, palielināt indivīdu un iedzīvotāju grupu sociālās līdzdalības iespējas pilsētā un veicināt sadarbību starp pašvaldību, uzņēmējiem un nevalstiskajām organizācijām Jelgavas pilsētā.
4. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās Domes pirmās sēdes sasaukšanas.

**II. Komisijas uzdevumi un tiesības**

 5. Komisijas uzdevumi:

5.1. sabiedrības integrācijas procesam nodrošināt pašvaldības atbalstu un darbības koordināciju ar attiecīgām valsts institūcijām un nevalstiskām organizācijām;

5.2. atbalstīt nevalstisko organizāciju darbību un rosināt indivīdu iesaisti nevalstisko organizāciju darbā;

5.3. sekmēt naturalizācijas procesu un veicināt Latvijas pilsonības prestiža paaugstināšanos;

5.4. savas kompetences ietvaros sniegt nepieciešamo palīdzību nepilsoņiem aktuālo jautājumu risināšanā saistībā ar viņu integrāciju Latvijas sabiedrībā vai tiesību aizskāruma gadījumos;

5.5. veikt sabiedrības integrācijas procesa prognozēšanu, kā arī nepieciešamības gadījumā ierosināt veikt nepieciešamos grozījumus Jelgavas pilsētas Sabiedrības integrācijas programmā;

5.6. analizēt informāciju par pilsētas Sabiedrības integrācijas programmas izpildes gaitu un vienu reizi gadā pēc Domes pieprasījuma sniegt ziņojumu.

6. Komisijas tiesības:

6.1. pieprasīt no valsts un pašvaldību institūcijām informāciju, kas nepieciešama Komisijas uzdevumu izpildei;

6.2. izskatāmo jautājumu vispusīgai izvērtēšanai uzaicināt piedalīties Komisijas sēdēs speciālistus un citas personas.

**III. Komisijas struktūra**

7. Komisiju 14 (četrpadsmit) locekļu sastāvā, tajā skaitā Komisijas priekšsēdētāju, apstiprina Dome. Komisijas priekšsēdētājs ir Jelgavas pilsētas domes priekšsēdētājs.

8. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.

9. Komisijas sastāvā iekļauj:

9.1. Jelgavas pilsētas domes priekšsēdētāju;

9.2. Jelgavas pilsētas domes priekšsēdētāja vietnieku izglītības un sporta jautājumu programmā;

9.3. Jelgavas pilsētas domes priekšsēdētāja vietnieku sociālo lietu, veselības un kultūras jautājumu programmā;

9.4. Jelgavas pilsētas pašvaldības iestādes „Jelgavas izglītības pārvalde” pārstāvi;

9.5. Jelgavas pilsētas pašvaldības iestādes „Kultūra” pārstāvi;

9.6. Jelgavas pilsētas pašvaldības iestādes „Jelgavas sociālo lietu pārvalde” pārstāvi;

9.7. Latvijas Lauksaimniecības universitātes pārstāvi;

9.8. Jelgavas pilsētas domes administrācijas Sabiedrības integrācijas pārvaldes pārstāvi;

9.9. 3 (trīs) nacionālo kultūras biedrību pārstāvjus;

9.10. 1 (vienu) jauniešu nevalstiskās organizācijas pārstāvi;

9.11. 2 (divus) sociālās jomas nevalstisko organizāciju pārstāvjus.

**IV. Komisijas darba organizēšana**

10. Komisijas organizatorisko un tehnisko apkalpošanu nodrošina pašvaldības administrācija. Komisijas sekretāru nozīmē pašvaldības izpilddirektors ar rīkojumu.

11. Komisijas priekšsēdētājs:

11.1. organizē un vada Komisijas darbu;

11.2. sasauc un vada Komisijas sēdes;

11.3. kontrolē pieņemto lēmumu izpildi;

11.4. pārstāv Komisiju attiecībās ar valsts un pašvaldību institūcijām un privātpersonām.

12. Komisijas sēdes var notikt, ja tajās piedalās vairāk nekā puse no Komisijas locekļiem. Lēmumus pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.

13. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.

 Domes priekšsēdētājs A.Rāviņš